als_Latn dik_Latn sag_Latn
Në vijim të trailerit teaser, ose më saktë të videove teaser, dy trailer të plotë për “Noah”, filmin e ri të regjisorit Darren Aronofsky, kanë mbërritur online.
Russell Crowe është në rolin e heroit biblik, i cili drejtohet nga vizionet e tij për tu përgatitur për përmbytjen e cila do të shfarosë të gjithë jetën në Tokë. Ai ndërton një arkë dhe nis të grumbullojë kafshët, por jo të gjithë njerëzit janë dakort me planin e tij dhe këtu përfshihet edhe personazhi interpretuar nga Ray Winstone, i cili do të shërbejë si antagonisti i filmit.
Aronofsky me siguri që di se si të shfaqë pamje të paharrueshme, dhe ka plot momente të tilla në këto trailer. Për më shumë, arrijmë të shohim edhe rindërtimin e kafshëve në CGI, një nga pjesët e filmit që studioja ILM e quan si pjesën më komplekse të efekteve speciale në historinë e kompanisë së tyre.
Historia e Noah dhe arkës së tij, është me siguri një histori të cilën e kemi mësuar që të vegjël, por vetëm në momente të tilla arrijmë të kuptojmë se sa e zymtë është historia e tij. Në fund të fundit, po flasim për një ngjarje që shkatërroi planetin e bashkë me të edhe pjesën më të madhe të krijesave të gjalla. E ndonëse Noah, nuk është një krijim origjinal i Aronofsky-t, personazhi i tij duket i prerë posaçërisht për një film të tijin. Ai është një personazh që humbet në maninë e tij, dhe vazhdon më tej me këmbëngulje të thellë, ndërkohë që çdokush prej tij mendon se gjëja më e arsyeshme është të heqësh dorë.
“Noah” do të shfaqet nëpër kinema prej 28 marsit 2014. Kasti i filmit, krahas Crowe dhe Winstone, përfshin edhe Jennifer Connelly, Logan Lerman, Douglas Booth, Emma Watson dhe Anthony Hopkins.
Burim: Showtime
als_Latn als_Latn als_Latn als_Latn als_Latn als_Latn